ועדת החוקה, חוק ומשפט, כנסת 15, פרוטוקול מספר 71, 2000-01-24 11:15

אופיר פינס-פז: אני פותח את ישיבת ועדת החוקה, חוק ומשפט בנושא הצעת חוק לשכת עורכי הדין (תיקון מס' 26).

אופיר פינס-פז: אנחנו נקיים ישיבה קצרה בנושא.

אופיר פינס-פז: אני מבין שללשכת עורכי הדין יש בקשה מיוחדת בהקשר של הצעת החוק.

חיים קלוגמן: יש פה סדרה של שבעה נושאים, ואחד מהנושאים האלה הוא נושא ממש אקוטי, בעיקר לגבי מחוז תל-אביב, וזה העניין של חברי בתי-הדין המשמעתיים.

חיים קלוגמן: מדובר בשני סעיפים, סעיף 5 וסעיף 6(2).

חיים קלוגמן: מדובר באורך כהונתם של חברי בית-הדין.

חיים קלוגמן: בהוראה, נדמה לי, משנת תשמ"ה, נקבע שהם יכהנו רק שתי קדנציות.

חיים קלוגמן: היתה איזו קונספציה ליושב-ראש הוועדה דאז, והוא הכניס את זה.

חיים קלוגמן: זה לא היה ביוזמת משרד המשפטים.

חיים קלוגמן: בשנת תשנ"ה ישבה ועדה שמינה שר המשפטים, והיה לי הכבוד להיות חבר בה, ובין היתר היא המליצה שלחברים שמתמנים מטעם הוועד המרכזי או המועצה, שזה ממש פרופר עסקונה, יכהנו שלוש קדנציות בלבד.

חיים קלוגמן: אמרו ששלוש קדנציות זו התקופה הראויה.

חיים קלוגמן: דא עקא, שנשכחה ההוראה הקודמת שהגבילה דווקא את בתי-הדין לשתי קדנציות.

חיים קלוגמן: כלומר, נעשתה כאילו הוראה כללית שחלה על כולם, כשהכוונה היתה בעיקר, כפי שאמרתי, דווקא לתפקידים שבהם העסקנות היא העיקר, ונשכחה ההוראה שהתייחסה לבתי-הדין.

חיים קלוגמן: למשל, בבית-הדין בתל-אביב, אחרי תקופה די ממושכת של פיגורים אדירים בבית-הדין המשמעתי, הצליחו בקדנציה הזאת להגיע למצב שהיום אין פיגורים בבית-הדין המשמעתי.

חיים קלוגמן: הייתי אומר: הלוואי על בתי-המשפט הרגילים שיגיעו למצב הזה.

חיים קלוגמן: הניסיון שצברו האנשים בשתי קדנציות הוא ניסיון אדיר, והם פשוט הוכיחו את עצמם בשטח.

חיים קלוגמן: מסתבר שקבוצה גדולה מאוד של חברי בית-הדין, בעיקר אלה שיכלו לכהן כאבות בתי-דין, צריכים לפרוש אחרי שתי קדנציות.

אופיר פינס-פז: מה אורך קדנציה.

חיים קלוגמן: ארבע שנים.

אופיר פינס-פז: שמונה שנים זה יפה.

חיים קלוגמן: זה נכון, אבל בבתי-המשפט בדרך כלל לא מגבילים את השיפוט לשמונה שנים.

חיים קלוגמן: יושב פה גם מי שנמנה על השופטים, והוא יודע שזה עד גיל 70.

חיים קלוגמן: אנחנו לא באים לבקש דבר כזה, אבל בשיפוט, בדרך כלל לניסיון יש ערך אדיר.

חיים קלוגמן: לבוא ולקטוע את זה אחרי שתי קדנציות – אנחנו לא מדברים על איש ספציפי, זו הוראה כללית – זה פשוט נראה בזבוז של ניסיון, בזבוז של אנשים שהוכיחו את עצמם.

חיים קלוגמן: אנחנו באים ואומרים: נאריך בקדנציה אחת, בתקופה הזאת הם יהיו אבות בתי-דין, הם יכשירו עורכי דין שלא עסקו אף פעם בשיפוט בנושא הזה.

חיים קלוגמן: הם יהיו יושבי-הראש, הרי יושבים בהרכבים של שלושה, והשניים האחרים ישבו אתם וילמדו את העניין.

חיים קלוגמן: משרד המשפטים תומך בדבר, אין התנגדות מצדו.

אופיר פינס-פז: לא היתה ביקורת על תפקוד בתי-הדין האלה ועבירות של עורכי דין, זה אולי אפילו היה נושא בבחירות האחרונות ללשכת עורכי הדין?

חיים קלוגמן: הנושא הזה לא היה נושא בבחירות.

חיים קלוגמן: כמי שכבר היה בלשכה, אני יכול לומר את זה.

אופיר פינס-פז: היתה ביקורת על זה שהשיפוט מאוד לקולא.

חיים קלוגמן: דוח מבקר המדינה, בקטע המשמעתי, ויסכימו לזה ודאי חברי ממשרד המשפטים, היה נסבל.

חיים קלוגמן: לא היתה ביקורת שהייתי מציין אותה כביקורת שמחייבת הדלקה נורה אדומה.

שלמה שהם: חוץ מהבעיה של משך התהליכים.

חיים קלוגמן: אבל זה הרבה פחות מתהליכים בבתי-המשפט האחרים.

אופיר פינס-פז: מה אתה מבקש?

חיים קלוגמן: במקום שתי קדנציות, שיהיו שלוש קדנציות.

אופיר פינס-פז: מה אתה מבקש כרגע?

אופיר פינס-פז: אנחנו יכולים לעשות את זה במסגרת החוק הכולל.

חיים קלוגמן: מאחר שבינתיים הוועד המרכזי של הלשכה קבע את מועד קביעת החברים ל-4 במאי, אז זה פחות אקוטי ממה שהיה נראה קודם, אבל, בכל זאת, אנחנו הרי לא יודעים כמה זמן ייקח התיקון בחוק הזה.

חיים קלוגמן: הייתי מציע קודם כול שהוועדה תאשר את העניין הזה, נחזיק אותו כמאושר על-ידי הוועדה.

חיים קלוגמן: אנחנו צריכים, חודש לפני, להכריז על ההליכים ולהוציא את הרשימה.

אופיר פינס-פז: אני לא בטוח שיש פה פרוצדורה.

חיים קלוגמן: יש פרוצדורה של הפרדה.

חיים קלוגמן: אבל אני אשאיר את זה לשלמה שהם.

דורית ואג: זה כרוך בהחלטה והצבעה במליאת הכנסת.

יהושע שופמן: מה שניתן לעשות, אם אין התנגדות לסעיף הזה, לאשר את הסעיף.

יהושע שופמן: אני מקווה שניתן יהיה לקבוע עוד ישיבה בקרוב של הוועדה.

דורית ואג: ביום רביעי הבא, בלי להתחייב.

יהושע שופמן: אם אין התנגדות לחלקים אחרים ואפשר יהיה לרוץ ולאשר את החוק אין בעיה, ולא – הסעיף הזה יהיה מאושר, ואז אפשר יהיה להציע לוועדה להציע למליאת הכנסת פיצול.

אופיר פינס-פז: לגוף העניין, למה שאמר עורך-דין קלוגמן שלמה שהם ועזמי בשארה, אתם מסכימים?

קריאות: מסכימים.

אופיר פינס-פז: אני מציע שנאשר את העניין הזה.

שלמה שהם: בסעיף 6(1) יש הצעה לגבי כל מחוז.

שלמה שהם: אם אני אפצל, אני לא אפצל - - -

עמי ברקוביץ: הסעיף הזה משתלב בהרבה תיקונים אחרים.

עזמי בשארה: לפני הישיבה הבאה אני רוצה שנציגי משרד המשפטים ולשכת עורכי הדין יחשבו על הנושא הבא: המחוזות של לשכת עורכי הדין נקבעים לפי בתי-משפט מחוזיים- מחוז ירושלים, מחוז הדרום, מחוז חיפה, מחוז תל-אביב – למה אין מחוז נצרת?

עזמי בשארה: יש בית-משפט מחוזי בנצרת.

עזמי בשארה: זה המקום היחיד.

עזמי בשארה: יש שם אלפי עורכי דין.

יהושע שופמן: אנחנו מסכימים.

עמי ברקוביץ: באופן עקרוני שמענו את הדברים במליאה, ושר המשפטים אמר שהוא יפנה ללשכת עורכי הדין.

חיים קלוגמן: בעיקרון אין שום התנגדות, ההפך.

חיים קלוגמן: הרי יש שתי אפשרויות להכריז על מחוז חדש: האפשרות האחת היא שמועצה מיוזמתה קובעת את המחוז, והאפשרות השנייה, הרבה יותר דמוקרטית והרבה יותר נכונה, היא, כשחברי המחוז, 250 איש, נדמה לי, מבקשים את זה.

חיים קלוגמן: עד היום הם לא הגישו בקשה פורמלית.

חיים קלוגמן: זה לא פשוט.

חיים קלוגמן: אנחנו עומדים בקשר עם האנשים, ואתה ודאי יודע שיש לנו קשר טוב עם עורכי הדין בנצרת - אגב, פתחנו פעם ראשונה את הישיבה עם נשיא בית-המשפט העליון והשופטים דווקא בנצרת, וזה היה מאוד מוצלח – הבעיה היא, שכשאתה מחוז, אתה צריך גם להחזיק את עצמך, לכלכל את עצמך, אתה יכול לקבל קצת תמיכה מהוועד המרכזי, וזה לא פשוט.

חיים קלוגמן: בעיקרון, אנחנו לא פוסלים את העניין, אנחנו נקבל כל יוזמה.

אופיר פינס-פז: אם הם לא רוצים?

חיים קלוגמן: צריך לשאול אותם אם הם מעוניינים שזה ייכנס לחוק.

יהושע שפומן: לפי החוק הקיים צריך 150 חברים, ואז מקימים מחוז.

עזמי בשארה: למה שאר המחוזות בחוק?

יהושע שופמן: כי זה שיקף מצב קיים.

אופיר פינס-פז: יש יושב-ראש סניף בנצרת?

חיים קלוגמן: יש.

חיים קלוגמן: הוא נקרא "יושב-ראש ועד מקומי".

אופיר פינס-פז: אתה מוכן לדבר אתו עד הישיבה בשבוע הבא?

חיים קלוגמן: ברשות היושב-ראש, צריך להבין דבר אחד, אנחנו לא נקים את זה מהיום למחר מהסיבה הפשוטה: הם היום יצביעו בחיפה, והם תרמו הרבה מאוד לבחירת היושב-ראש בחיפה, זאת אומרת, את זכותם הדמוקרטית לבחור הם כבר ביצעו.

חיים קלוגמן: אם מחר, תיאורטית, נותנים להם שוב לבחור, הם יבחרו שני יושבי-ראש.

חיים קלוגמן: כלומר, יצטרכו לעשות, כדי לתקן את זה, בחירות חדשות בחיפה, והיושב-ראש שנבחר יצטרך לעמוד שוב לבחירה.

חיים קלוגמן: הרעיון הוא להכין את הכול ולבנות את הכול, במידה שרוצים, לקראת הבחירות הבאות בעוד שלוש שנים.

עמי ברקוביץ: אפשר לעשות הסדרי מעבר.

חיים קלוגמן: אפשר גם לעשות הסדרי מעבר.

חיים קלוגמן: על כל פנים, צריך לשים לב שיש גם לוגיסטיקה עם חיפה.

חיים קלוגמן: יש פה בעיה משפטית.

אופיר פינס-פז: הכוונות שלנו הן לא כוונות רק לצורך הבחירות.

חיים קלוגמן: אבל יש בעיה שמשרד המשפטים צריך לפתור אותה גם על-ידי פתרון בעיית חיפה.

אופיר פינס-פז: אני מציע לאשר בינתיים את סעיף 5 ואת סעיף 6(2), וביתר סעיפי החוק, לרבות סעיף 6(1), שחבר הכנסת בשארה דיבר עליו, נדון במסגרת הכוללת של החוק.

אופיר פינס-פז: אני מודה לכם.

אופיר פינס-פז: הישיבה נעולה.